khistorydata/jeongjo-sjw-relations huggingface dataset:
정조 16년
徐邁修啓曰今日聖節望闕禮習儀時諫院雖無進參之員依例行禮之意敢啓傳曰禮曹啓辭已下敎前望受點諸臺待下批牌招使之先參班後謝恩
정조 16년
臺諫前望單子入之大司諫黃昇源正言李日運郭龍濟司諫鄭澤孚落點
정조 16년
趙錫穆啓曰司諫鄭澤孚方在罷散中何以爲之敢稟傳曰敍用
정조 16년
徐邁修啓曰臣今日聖節望闕禮習儀進去下直之意敢啓傳曰知道
정조 16년
李家煥啓曰備局有司堂上徐有隣鄭昌順李秉模趙鼎鎭稟事堂上金尙集金文淳依下敎來待矣傳曰入侍
정조 16년
李家煥啓曰禮曹判書洪檍依下敎來待矣傳曰入侍
정조 16년
傳于林濟遠曰左承旨入侍
정조 16년
以持平嚴耆牌不進罷職傳旨傳于徐榮輔曰只推
정조 16년
傳于趙錫穆曰政官牌招開政
정조 16년
趙錫穆啓曰吏曹判書李文源參判閔鍾顯牌不進推考傳旨今方捧入而開政命下之後如是違牌不卽擧行事甚未安竝更卽牌招何如傳曰允
정조 16년
趙錫穆啓曰吏曹判書李文源參判閔鍾顯再牌不進推考傳旨今方捧入而開政命下之後如是違牌不卽擧行事體所在極爲未安所當更請牌招而係是一日三牌何以爲之敢稟傳曰昨於疏批旣許調理由限以前不當出牌則政院之混出政牌極爲不察初牌啓辭欲爲下敎而因諸臺入侍未果當該承旨從重推考參判更爲牌招
정조 16년
傳于徐榮輔曰昨疏可意一言警俗此等之人宜示弦韋於綠一色之弊習況初元增廣科尙今沈屈副修撰李尙度今日政館職中陞擬待下批牌招察任
정조 16년
有政吏批判書李文源受由參議未差參判閔鍾顯進同副承旨趙錫穆進啓曰判書李文源受由參議未差小臣獨政未安何以爲之敢稟傳曰仍爲之以趙鼎鎭爲同義禁金翰東爲奉常正高宅謙爲兵曹正郞張弘常爲愍懷墓守奉官再政李尙度爲副應敎知義禁單趙鼎鎭
정조 16년
兵批判書李秉模病參議李師濂病參知朴長卨病參判李集斗入直進右承旨李家煥進同知單林華喆副護軍徐有秉李殷模副司直申獻朝以上竝單付
정조 16년
以副應敎李尙度牌不進罷職傳旨傳于徐邁修曰只推待開門更爲牌招
정조 16년
傳于徐邁修曰在外承旨許遞前望單子入之
정조 16년
徐邁修啓曰新除授右副承旨金孝建卽爲牌招察任何如傳曰允
정조 16년
傳于林濟遠曰承旨房仍都承旨爲禮房
정조 16년
李家煥以備邊司言啓曰秋夕在近各陵寢祭官當爲差遣而侍從罷散甚多無以分排云在前如此之時亦有請敍之規矣堂上堂下侍從違牌坐罷人竝爲敍用令該曹口傳付軍職何如傳曰允
정조 16년
徐邁修以吏曹言啓曰今此宗廟各陵殿宮園墓秋夕祭諸執事無以分排刑官及司饔院官員依近例通融塡差之意敢啓傳曰知道祭品精備專在典祀之人陵園墓典祀官兼大祝勿拘閣臣時任玉堂翰注兼史抄啓文臣塡差諸執事殘司及雜技殘弁勿差宣傳官檢書官竝擬可也
정조 16년
徐邁修以吏曹言啓曰今此各陵秋夕祭獻官大祝中時無職名人員令該曹口傳付軍職何如傳曰允
정조 16년
徐邁修以禮曹言啓曰今八月初八日右副承旨徐榮輔南壇奉審後擧條批旨內廟社諸享香祝奉詣也猶用香亭儀仗雖有大中祀之別淸道之節在所不已此後前導細仗而半仗與幾柄令禮判參酌磨鍊草記事批下矣取考儀仗圖式則廟社大祭香祝奉詣時前導細仗爲三十柄而今此南壇之稱卽昔日圜壇之改號也舞用六佾樂奏六成事體自別則恐不可以祭享之列於中祀全沒爲儀文而亦不可倣以廟社之例此後南壇神轝奉詣奉來時前導細仗三十柄中靑蓋鳳扇金銊銀橫金鐙碧鳳朱雀三角白澤紅蓋各一雙磨鍊擧行之意知悉何如傳曰允
정조 16년
慶尙監司鄭大容狀啓七八月令藥材進上山藥節序差早限內不得封進惶恐待罪事傳曰勿待罪事回諭
정조 16년
行大司諫黃昇源執義宋民載掌令李泰賢權儐持平柳頤玄校理李遇濟金熙朝副校理金羲淳金祖淳正言李日運修撰朴奎淳副修撰尹致性啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年轉而爲伏閤之爭當日處分迺至於近島黜置揆以邦憲已爲失刑之大者豈意向日遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠至慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗祀而幸賴先大王日月之明斷丕建大策以奠我宗祊於億萬年盤石之固此先大王宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有絡脈之相關者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺懍然今於千萬夢想之外擅離黜置之所恣到近京之地人心驚懼莫不戰掉嗚呼臣等之與此賊尙戴一天致有此窮凶絶妖之擧者莫非臣等之罪而亦不料其去益無忌憚至此之極也若不於此時亟施王章永絶禍根則其可曰國有臣子乎其不可一刻容貸也決矣請黜置罪人鄭致達妻亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮遏也與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後十四字刀削擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耇輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自矣然此猶屬之細故而至若指揮悖子構成啓草將欲啓達而先售嘗試之計急於棹脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積一行刀削姻付賊復陰助聲勢不軌之跡已綻懷貳之謀難掩賊復之輸款卽尙喆之結案揆以邦憲焉逭天討而顯戮未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典十二行刀削答曰不允
정조 16년
執義宋民載掌令李泰賢權儐持平柳頤玄啓曰爲奴罪人河翼龍敢以罔測之說做作眞諺之書暗投宮禁之內欲售危逼之計究其所爲萬萬窮凶決不可一刻容貸於覆載之間請爲奴罪人河翼龍亟令王府設鞫得情夬正王法柳星漢窮凶絶悖之狀已於前啓改構措語備陳其陰慝凶毒之情節而雖以其疏中已露之跡言之固難容於覆載之間而日前憲疏名以懲討之論勘以刊黜之典殆同官師之規視若薄物之過跡涉曲護意在嘗試物情駭惋久而未已請前掌令柳施以遠竄之典臺閣發啓自有體段人見各異不必苟同而隨時低仰觀勢進退有乖直節之風實貽臺閣之羞臣於入來臺廳之後始聞日前憲臺之發啓也初則攎列頗詳啓草具成末乃聚首相議忽地變改勘律雖重而聲討反輕支辭徒煩而實狀更略意在塞責事近不誠如此而將何以仰格天心而俯洩輿情乎此不過欲爲彌縫於目下顯示陰護於凶徒始畏公議之嚴遣辭旣峻終懷顧瞻之態措語更刪究厥情狀誠極駭惋如此臺體前所未有請伊日憲府詣臺臺臣竝施刊削之典噫嘻痛矣柳師文之罪可勝誅哉渠以逆種之父惟當畏死縮首恭俟當律之不暇而乃敢偃息城闉延接人客不少畏蹙益肆凶毒一室兩賊同惡相濟詬罵天日之凶言無所不至指斥乘輿之悖語罔有紀極傳說狼藉有耳皆聞而至登諫長之疏論致有法曹之捉囚則此其星漢父子凶肚相傳逆節世襲平日怨國懟君之心弸結于中愈往愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可容貸於覆載之間也明矣其子星漢旣有府院鞫問之請則其父師文不可不竝施嚴鞫而迺者天網太恢遽下疎放之敎國法之隳壞已無可言而輿情之憤惋去而益激請亟寢秋曹罪人柳師文放釋之命仍令王府設鞫嚴問期於得情夬正王法噫嘻痛矣李晴之爲星賊血黨死友十手所指萬口喧騰厥惟久矣而卽伏見堂疏論列則渠之窮凶情節益綻露無餘矣噫渠本以寒微之蹤濫叨淸華之職前後恩造於渠何如而奈其蛇蝎之性偏喜梟獍之徒凶如星漢逆如星漢而衣食焉分而與之第宅則空而授之抄啓諸作竝皆借述大小章奏無不潤色晝宵往來可見腸肚之盤結京外出沒難掩蹤跡之陰祕則此與星賊一而二二而一者也而向來諫疏中師文家人客苟求最爛熳最綢繆者則莫先於渠矣當此亂逆自在徒黨寔繁之日此等凶醜之類決不可置而不論請前校理李晴亟令王府設鞫得情夬施當律答曰不允柳事此非如是相持之事亟停勿煩伊日詣臺臺臣刊削事此亦亟停勿煩
정조 16년
行大司諫黃昇源正言李日運啓曰興陽縣爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人河翼龍亟令王府設鞫得情夬正王法罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀古今島爲奴罪人克泰更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬戮不足以懲其罪孥之戮之在法當然凡係朝宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狼之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意令放之命有若疎釋者然國體之隳壞已無可言輿情之轉激去而益甚請亟寢秋曹罪人柳師文放釋之命仍令王府設鞫嚴問夬正典刑噫嘻痛矣李晴之罪可勝誅哉渠本妖邪之性濟以閃倐之行至與劇賊星漢托爲死友盤結之狀綢繆之跡國言已騰輿情咸憤而玉署懲討之論一出渠之凶狡情節益彰露無餘矣星賊無食則渠乃以食繼之星賊無衣則渠乃以衣庇之甚至空其家舍許其住接則其平日情跡之至密腸肚之相連固已難掩而每當課製使星賊而代述逮上章疏借星賊而副急大小相依緩急相仗者擧世皆傳十手共指則星賊凶謀之無不參涉逆腸之一串共貫灼若觀火而渠之從前跳踉旣無非星賊之所指使則星賊凶疏之與議師文悖說之和應捨渠而有誰哉執其已顯之跡論其當問之端則明證斷案無容更加當此亂賊未誅黨與先討之日此等凶醜決不可不鉤覈鋤治以靖亂孽請前校理李晴亟令王府設鞫得情夬施當律新除授司諫鄭澤孚時在咸鏡道鏡城判官任所請斯速乘馹上來事下諭答曰不允下諭事依啓
정조 16년
都承旨徐邁修坐直左承旨林濟遠坐右承旨李家煥坐直左副承旨徐榮輔坐右副承旨金孝建坐同副承旨趙錫穆坐注書徐有聞仕李海淸病假注書申龜朝仕直事變假注書安廷善仕
정조 16년
金孝建啓曰大司憲李鼎揆在外執義宋民載掌令李泰賢權儐持平柳頤玄呈辭持平嚴耆疏批未下監察茶時之意敢啓傳曰知道
정조 16년
徐邁修啓曰明日聖節望闕禮依例爲之之意敢啓傳曰知道
정조 16년
以副應敎李尙度牌不進罷職傳旨傳于徐邁修曰只推
정조 16년
徐有聞差祭代以洪樂游爲假注書
정조 16년
徐邁修以禮曹言啓曰卽接禧陵參奉所報則秋夕祭享只隔數日而直長有闕未差卽爲變通云矣莫重祭享兩官不可不備直長有闕之代卽令該曹口傳差出以爲備員將事之地何如傳曰允
정조 16년
吏曹口傳政事以李羲雲爲禧陵直長
정조 16년
徐邁修以禮曹言啓曰傳曰今之南壇卽昔日郊祀之圜壇也禮士庶不得祭五祀大夫不得祭社稷諸侯不得祭天地唯杞宋魯以諸侯而祭之者或因大國之後或酬元聖之功也我東建邦創自檀君而史稱自天而降壘石行祭天之禮則後皆因之者以其不受大國之分茅而不至於太僭逼也至于我朝嚴於別嫌明微之義以圜壇之禮或涉於小國之不敢以祭光廟以後圜壇之號改曰南壇蓋用郡國州縣各祭風師雨師之制也主壇曰風雲雷雨而位居中面以南祝稱朝鮮國王臣姓諱遣正一品官爲初獻樂則用六成特於祀令列于中祀時日涓以兩仲配以山川城隍之版於左右竝南面於是乎專享爲合享而以示不敢祭之微意若乃致敬致潔之誠豈或以圜壇南壇之殊稱異制而有所間然哉文獻脫遺有司多襲謬例近來見行之式反不如農蠶釋菜甚至獻官爵品古之正一品今爲從二品古之三色太羹和羹今爲羔豕二色與五禮儀所載若是差舛旣知之不可不亟修原儀事係典禮問議大臣以聞外此節目間疎漏處令禮曹太常釐正事命下矣發遣郞廳問議于大臣則議政府領議政臣蔡濟恭以爲五禮儀卽我朝一王之制也於千萬年惟當遵而守之凡其所載式例孰敢議到於增損乎圜壇之改稱南壇合享以山川城隍亶出於別嫌明微之義猗歟盛哉我祖宗制禮之意也此箇義理十行絲綸備陳無餘臣不必更辨而第其祭品式例不無可疑今以五禮儀所載觀之太羹和羹各爲三色此用太牢之禮也五禮儀有曰凡牲牢大祀牛一羊一豕一中祀羊一豕一而文宣王以騂牛代羊以此律之南壇旣以中祀祀之則太牢不當用旣不用太牢則大羹和羹何得爲三色乎今之羔豕二色雖似有司襲謬之致而五禮儀圖式中丁寧所載之鉶㽅三色以一有司而咨意減損必也無是理也反復思惟似當有委折而臣本固陋文獻又莫懲將何以說得明白乎雖以獻官品數言之五禮儀中所載者果爲正一品矣正一品旣爲初獻則亞獻當爲正二品今乃曰堂上正三品爲亞堂下三品爲終未知緣何而越正從二品乃以堂上官爲亞獻歟以今從二品之爲初獻官推之無乃五禮儀中正一品之一字刊印時有所錯誤而然耶聖敎中又以或反不如農蠶爲訝而農蠶則一自先朝親耕親蠶以後每有擇送獻官之命農蠶亦中祀而獻官之品高加於南壇者或者由此而然歟此皆臣所臆料而旣有愚見敢此質疑惟願使多聞博識之臣更爲考奏務歸得中之道幸甚伏惟上裁云奉朝賀臣鄭存謙領敦寧府事臣洪樂性領中樞府事臣李福源行判中樞府事臣朴宗岳俱病不獻議云矣大臣之議如此上裁何如答曰羹品事復舊非難而牲只用羔豕二品則爲此羹一味別宰牛牲禮無所據此自高靈諸人之高見博識或未免脫略乎看詳之際致精於南壇儀節之新定遺照於圓壇陳設之圖式而序例與大文如彼其相左耶更思莫如今儀之爲便矣獻官事五禮儀中祀篇南壇雩壇先農先蠶之三獻爵品皆同而農蠶則亞終獻之通政通訓今陞爲正卿亞卿兩壇則初獻之正一品今降爲從二品或陞或降特由擧行之循襲決知非禮意之本然大抵祀典事體非不嚴重有司每有慢忽之弊故陵寢獻官之役以其占便規避乃敢全顧顔私甚至以武弁資淺宗班監令最無勢者苟充差選則況此山川每年例行之祀典豈有着意守法之理乎記昔先朝乙酉因雩壇三獻之以武臣差送嚴加飭諭仍以亞卿侍從擇差爲敎在其時則武臣之於亞卿其等猶截然故爲防弊習有此一時之筵敎至於原儀之自是正一品初獻一款自下不卽警咳自上偶不更詢至今未能一復原儀是豈仰闡欲爲釐正之本旨乎雩壇之近例如是也故南壇亦倣而爲例自今兩壇獻官一依原儀官品塡差農蠶亞終獻之陞品旣無定式之受敎文蹟而備考與續儀亦皆不載則等一中祀此同彼殊亦非仰體重祀典之聖意一體依原儀差遣事分付吏曹可也
정조 16년
都承旨徐邁修坐直左承旨林濟遠坐右承旨李家煥坐左副承旨徐榮輔坐右副承旨金孝建坐直同副承旨趙錫穆坐注書徐有聞差祭李海淸差祭假注書洪樂游仕直申龜朝仕事變假注書安廷善仕
정조 16년
藥房提調徐有隣副提調徐邁修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 16년
徐榮輔啓曰大司憲李鼎揆在外執義宋民載掌令李泰賢權儐持平柳頤玄呈辭持平嚴耆未肅拜監察茶時之意敢啓傳曰知道
정조 16년
李家煥啓曰禁衛營將官來言今日本廳軍兵日次私習云矣敢啓傳曰知道
정조 16년
李家煥啓曰摠戎使趙心泰以長陵獻官今方受香出去矣所佩密符及兼帶右邊捕盜大將命召大將牌傳令牌來請還納何以爲之敢稟傳曰仍佩往來捕將則他邊大將兼察摠帥則訓將兼察竝牌招聽傳敎
정조 16년
傳于李家煥曰右承旨馳詣明陵奉審摘奸局內諸陵一體奉審以來
정조 16년
以日次儒生殿講處所取稟傳于徐邁修曰明日爲之處所摛文院爲之
정조 16년
李家煥啓曰今此試官望中時無職名人員令該曹口傳付軍職何如傳曰允
정조 16년
傳于趙錫穆曰有司堂上戶曹判書入侍
정조 16년
徐邁修啓曰副應校李尙度校理李遇濟金熙朝副校理金羲淳金祖淳修撰朴奎淳副修撰尹致性差祭玉堂上下番俱空事甚未安應敎鄭東觀修撰崔獻重竝卽牌招入直何如傳曰允
정조 16년
徐邁修啓曰玉堂上下番俱空事甚未安今日政新除授玉堂竝待下批牌招以爲推移入直之地何如傳曰允
정조 16년
有政吏批判書李文源牌不進參判閔鍾顯進參議未差都承旨徐邁修進啓曰判書李文源牌招不進參議未差小臣獨政未安何以爲之敢稟傳曰仍爲之以李羽晉爲獻納李明淵爲正言成德雨爲校理林道浩爲副校理韓光植爲修撰李𡊠爲左參贊兼春秋嚴耆李日運竝單付
정조 16년
兵批判書李秉模病參判李集斗病參議李師濂入直進參知朴長卨病右副承旨金孝建進副護軍李尙度副司直李身晦李晩秀李喆模尹㬦李敬五李遇濟金熙朝金羲淳金祖淳李羽晉副司果朴奎淳尹致性竝單付
정조 16년
以校理成德雨修撰韓光植牌不進罷職傳旨傳于徐邁修曰只推
정조 16년
傳于徐邁修曰領府事家遣御醫看病
정조 16년
以咸鏡監司金憙狀啓咸興定平兩邑雹災淺深開錄馳啓事傳于林濟遠曰昨今狀啓可謂初見治規不係簿牒而朝廷之夙宵一念在於一風一雨一陰一陽況北農最勝於兩西東南近頗以此稍弛北顧之念矣昨啓何其混圇太過今啓又何其茫昧愈甚乎雹之所過如施地匹練則只云幾社幾里不分其所過所不過而又忽强分其尤甚之次免災等無於例之名色豈特違越格例而已況誤報果如狀辭則大則請勘守宰小當推治首鄕揆以事體焉敢以分付邑宰推治風憲等瑣瑣猥越之語致煩狀聞乎文士雖闊於事情三按藩節文理尙有未透處乎喉院雖不請推籌司或已論題乎如不爲之當該道臣爲先從重推考狀啓自政院還下送
정조 16년
李家煥以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 16년
李家煥以備邊司言啓曰祭享所用風物所運別造車子無端違越仍爲廢却該曹該院間令廟堂査出當該堂上捧現告草記論勘事命下矣依下敎詳覈戶曹掌樂院文書則乙未爲載運祭享風物新造車子三輛留置南別宮每當祭享樂院報來則戶曹郞廳紙尾分付於車契及南別宮庫直自乙未至己亥以此載錄庚子二月報狀紙尾則只以分付車契爲辭以此推之別造車子之不爲修改廢却不用自庚子二月始矣其在重祀典之義事極慢忽伊時戶曹判書金華鎭亟施罷職之典雖以樂院言之戶曹之只令分付車契旣涉不審則所當據理往復必令修改而不此之爲以致筵敎定式之遂不遵行烏可獨免譴罰而當該提調徐命膺金用謙皆已作故今不當擧論竝置之何如傳曰允
정조 16년
金孝建以訓鍊都監言啓曰本局分授都城肅靖門西邊體城二處九間許頹圮內一處四間許先爲畢築女墻仍爲始役把守軍兵撤罷之意敢啓傳曰知道
정조 16년
戶曹啓目年分事目取考各道狀啓參以所聞磨鍊以入何如判付啓依允爲旀今年農形庶可領略嶺湖大不及於西北而畓則勝於田公而經用私而民力均之爲關念嶺湖府庫也田獲甔石府庫之不盈不遑暇恤甔石之不給宜有濟乏極備爲災沿峽最甚若以再收之暴於一食拘於綿無常災不用昨年旣施之別例則彼嶺湖之民其不曰朝家蠲惠已有怠意云乎哉且傷損雖有淺深畿內關東及海西延白亦不無把束畦畝之川反沙覆處則一視之典何可獨靳今日召見度支長已有筵敎使之往傳廟堂將此意卽爲措辭知委俾道臣闊狹無或有一夫白徵之嘆爲良如敎
정조 16년
兵曹啓目粘連楊州良人金忠孫等救活人命之數旣準定式似當依法典竝施加資之典是白乎矣事係恩賞自下不敢擅便上裁何如判付啓依回啓施行咫尺郊畿以五月之事今始登聞者萬萬稽忽內以各部外以諸道稽報處曾有飭責況畿邑其在重民命之道不可仍置又況處分亦不可斑駁兩邑當該守令所當嚴處而檢田不遠待捧糴後捧現告狀聞其中當該之已遞任者爲先狀聞事分付爲旀加資官敎今日內口傳下批下送爲旀跋尾之不爲措辭論列難免不察此後段惕念爲良如敎
정조 16년
壬子八月十三日辰時上御重熙堂左副承旨入侍時左副承旨徐榮輔假注書洪樂游記注官安經心金良倜以次進伏訖上曰有司堂上戶曹判書入侍賤臣承命出與有司堂上徐有隣戶曹判書趙鼎鎭偕入進伏上敎榮輔書戶曹年分事目判付訖上曰今年災結當比於何年耶鼎鎭曰各道災結之多寡姑先參以所聞故前多數而未能的知矣上曰戶判持此判付往傳大臣可也雖無田災之常例至於覆沙處不無闊狹之道以此行會實合一視之政卿以此意言于大臣大臣所見亦問之可也上曰戶曹經用近則何如鼎鎭曰辛亥水漕比之庚戌其縮爲三千餘石敗船爲四千餘石而太亦見縮甚多故經用最艱矣有隣曰十二萬石爲一年經用矣鼎鎭曰昨年水漕爲十萬五千餘石而經用則只以七萬餘石當之今年則水漕必不滿十萬石來頭經用之道甚悶然矣命有隣鼎鎭先退命書榻敎曰再明日眞殿行禮時齋宿處所依例爲之命退承史以次退出
정조 16년
都承旨徐邁修齋宿左承旨林濟遠齋宿右承旨李家煥齋直左副承旨徐榮輔齋宿右副承旨金孝建齋直同副承旨趙錫穆齋宿注書徐有聞差祭李海淸差祭假注書洪樂游齋宿申龜朝齋直事變假注書安廷善仕
정조 16년
金孝建啓曰大司憲李鼎揆在外執義宋民載掌令李泰賢權儐持平柳頤玄呈辭持平嚴耆未肅拜監察茶時之意敢啓傳曰知道
정조 16년
李家煥啓曰禁衛營大將李漢豐以永陵獻官今方受香出去矣所受命召來請還納何以爲之敢稟傳曰仍佩往來
정조 16년
李家煥啓曰禁衛大將李漢豐仍佩往來事命下矣將兵之任不可一刻無摠察之人何以爲之敢稟傳曰壯勇營兵房兼察牌招聽傳敎
정조 16년
傳于徐邁修曰禮房承旨馳詣宗廟永寧殿永禧殿景慕宮奉審摘奸以來各宮廟一體奉審摘奸以來
정조 16년
傳于徐邁修曰秋夕香祝祗迎後詣齋所以此知悉
정조 16년
傳于李家煥曰出宮門路以協陽門爲之
정조 16년
兵曹口傳政事副護軍李潤謙單付
정조 16년
壬子八月十四日卯時上詣摛文院齋宿殿講入侍時都承旨徐邁修左承旨林濟遠右承旨李家煥左副承旨徐榮輔右副承旨金孝建同副承旨趙錫穆假注書洪樂游申龜朝記注官安經心金良倜檢校直提學徐有防直閣南公轍試官行司直吳載純徐有隣行副司直洪明浩金履翼兵曹參知朴長卨前縣監洪秉臣兵曹正郞高宅謙以次隨詣上乘輿出協陽門肅章門詣仁政殿香祗迎時邁修曰今因兩壇獻官爵品一從原儀之批臣有區區粗淺之見敢此仰達矣五禮儀一書卽我朝金石之典而謹稽齋官條纛祭獻官以兵曹判書爲之有故則參判爲之纛祭雖是小祀獻官之必以本兵差遣者可見重戎政之禮意而挽近以來每以亞將苟差因仍循襲便成定例其在毖祀典之道不可不遵用舊制此後則纛所獻官一依五禮儀差出之意另飭銓曹何如上曰依爲之出擧條上乘輿出進善門詣摛文院齋室諸臣以次進伏訖上曰儒生中有孔胤恒必是先聖後孫豈不稀異乎先爲呼名可也胤恒進伏上曰爾於故大司憲孔瑞獜爲幾代乎胤恒曰九代矣上曰於先聖爲幾代乎胤恒曰七十四代孫矣上曰孔氏之東來已久遠而孔瑞獜卽我朝名臣也見其後孫以講生入來實是稀貴之事矣有隣曰誠可貴矣上曰汝之族姓居在何處胤恒曰龍仁所居爲十餘家矣上曰孔瑞獜後連有冠冕乎胤恒曰臣九代祖後更無冠冕矣上曰我國事類如此矣先聖後裔豈可無需用之方致令如是零替乎有防曰孔姓人雖至微至卑初不簽丁而孔瑞麟後仍絶冠冕事甚欠典矣上曰今日開講爲一孔胤恒矣仍命於周易出大有卦使之講誦胤恒曰周易則姑未成誦矣上曰夫子晩而喜易爾方年少固無怪乎然則以詩經出講章何必深拈以關雎章講誦可也胤恒誦未半不通上曰詩經亦未講耶胤恒曰先誦下經矣上曰爾以先聖後裔於易於詩俱未講習誠可慨惜近來講生先誦下經之習可謂痼弊有誰以此勸汝耶胤恒曰泮儒孟賢大勸以如此矣上曰敎人若是之誤耶孟賢大則令泮長施罰可也上敎胤恒曰爾能作詩賦耶胤恒曰詩有夙工而賦則未嘗多作矣上敎榮輔曰俄者泮儒所製御題書揭仍令應請諸生竝製進可也上親考泮儒應製試券命題孟賢大試券曰以孟爲姓誤訓先聖之裔抜去講比較尹致永吳淵相宋冕載等三人初次比較訖邁修曰今此講儒比較俱是純不則以居不之人更令比較事涉如何矣上曰三人同是不栍則再次比較似無妨矣邁修曰初非純通比較而又是居不則連爲比較恐不可矣上曰爾言然矣命有隣取考大典通編有隣取考訖奏曰通編云純通無過三人雖出純通如非特敎則無賜第之例矣上曰然則知申所奏誠爲宜矣比較諸生使之自外退去可也有防曰臣適仍言端敢此仰達矣忠武公李舜臣子葂以童子射殺三賊仍死於陣庶子薰武科殉於适變藎亦武科與贈兵判李莞同時殉難而尙未蒙褒揚實爲昭代之欠事葂之旌閭薰藎之贈職恐不可已而係于恩典下詢大臣處之何如上曰令該曹問于大臣草記可也出擧條命退
정조 16년
都承旨徐邁修坐左承旨林齊遠坐右承旨李家煥坐左副承旨徐榮輔坐右副承旨金孝建坐直同副承旨趙錫穆坐直注書徐有聞病李海淸仕直假注書申龜朝仕事變假注書安廷善仕
정조 16년
李家煥啓曰同副承旨趙錫穆今日不爲仕進卽爲牌招何如傳曰允
정조 16년
以同副承旨趙錫穆牌不進罷職傳旨傳于金孝建曰只推
정조 16년
傳于徐邁修曰今番秋夕祭享各陵熟手等分等施賞
정조 16년
健元陵貞陵靖陵穆陵長陵元陵弘陵顯隆園以上熟手各木二疋獻陵英陵光陵宣陵順陵溫陵禧陵泰陵寧陵崇陵明陵翼陵懿陵惠陵永陵昭寧園綏吉園孝昌墓以上熟手各木一疋徽陵懿昭墓以上熟手各布一疋
정조 16년
徐邁修啓曰玉堂上下番俱空已至經宿事甚未安校理成德雨修撰韓光植旣有只推之命竝卽牌招入直何如傳曰允
정조 16년
以黃海監司李敬一狀啓載寧郡民家十九戶失火事傳于趙錫穆曰各別顧助斯速奠居事回諭
정조 16년
徐邁修以禮曹言啓曰卽接弘陵令李英裕參奉韓允鎭所報則昨日秋夕祭享時香祝御路不由本陵洞口正道徑自東山洞巡山微逕詣安香廳香祝事體何等嚴重而陪吏之由徑奉行萬萬駭然不得掩置云矣莫重香祝不由正道微逕奉行事體所在誠極未安獻官不可無飭當該獻官洪聖淵令該府拿問處之何如傳曰向以祀典事處分何如則揆以常情寧或更爲不僅乎香吏之在先由徑必因陵屬之誤導而然獻官及齋郞推考此後嚴飭可也
정조 16년
徐邁修以禮曹言啓曰五禮儀大臣之喪自上有擧哀之節而取考謄錄則或因特敎擧行而今日異於常時不敢循例取稟之意敢啓傳曰知道
정조 16년
李家煥以備邊司言啓曰此東萊府使尹弼秉狀啓也以爲取耉謄錄則康熙己亥乾隆甲戌壬寅己酉破船倭人等各別會木一疋倭料餘米一石式題給書契自該曹成送而今番長木浦境敗船生存倭十七名等處各別會木一疋倭料餘米一石式上下書契成送一款令該曹稟處雍正甲辰乾隆壬申裁判差倭身死也射軍木十五疋倭料餘米七石壯紙十卷油芚二番賻物題給矣今此渰倭卽是漂民領來差倭則與裁判稍有輕重之別旣以使价我境渰死則不可以凡倭渰沒視之其所賻物比裁判減數從略題給而曾無漂差倭賻物之例亦令該曹稟處爲辭訓導趙重明別差倭朴致儉身爲任譯倭人去來之數一一點視書塡路文事理當然而致敗船入歸次待風之時但倭以約條中定額不計名數循例手本極爲痛駭其罪狀令廟堂稟處爲請矣倭船敗沒後米木題給旣有前後已例則今此長木浦破船倭人等處從實數分給事例固然書契成給亦有已例依前擧行之意分付該曹渰沒差倭賻物題給雖與裁判稍有輕重旣以使价渰死我境不可全無恤典比裁判稍爲減數題給之意分付該府任譯等不計倭人名數循例手本以致差錯事極可駭從重決棍以懲日後之意亦爲分付該府至於渰倭所失書契一度此非倭人不善奉持之致身旣擔着因渰見失眞是公罪渠輩旣稱書契見失爲渠國死罪則以公罪而致害人命亦非仁恤之道該府雖防塞甚牢爲之闊狹似無大害令該府使詳探其某樣書契報于該曹以爲改書以給事竝分付該曹該府何如傳曰允
정조 16년
李家煥以扈衛大將意啓曰別將閔百恒以其身病呈狀乞遞今姑改差何如傳曰允
정조 16년
壬子八月十五日辰時上御誠正閣左副承旨入侍時左副承旨徐榮輔記事官徐有聞記注官金良倜記事官洪樂游以次進伏訖上命書傳敎曰日次儒生殿講通幼學尹致永宋冕載吳淵常各給二分其餘通略粗栍別無隔等之優劣今番則給分竝勿論只通儒各給紙一卷應製賦三中進士任履周古詩三下一進士吳泰曾各給紙二卷賦三下生員趙冕鎭詩三下二進士金秀臣三下生員李鈺進士崔光泰申奭相成永愚宋翼淵金謙李翼安光宇各給紙一卷又命書傳敎曰恬約如領府者豈易得哉與金文貞周旋鼎席許以坐鎭而今聞領府又逝尤用愴惜況己卯設院也徐文淸爲師此大臣爲翊善承命久任於勸講之職丙申設閣也首除提學其資益潤色之力多有藉焉十許載中書西樓己則精白人不雌黃階庭又有乘軒衣緋者每勗其不墜家聲今焉已矣成服日遣承旨及閣官賻祭恤孤弔祭依例擧行祿俸限制畢文衡之易名猶且卽施況此大臣乎賜諡之典以葬前爲之事分付弘文館太常上曰同副承旨牌招出榻敎命退承史以次退出
정조 16년
都承旨徐邁修坐直左承旨林濟遠坐右承旨李家煥坐直左副承旨徐榮輔坐右副承旨金孝建坐同副承旨趙錫穆坐注書徐有聞病李海淸仕直假注書申龜朝仕事變假注書安廷善仕
정조 16년
徐邁修啓曰大司憲李鼎揆在外執義宋民載掌令李泰賢權儐持平柳頤玄呈辭持平嚴耆未肅拜監察茶時之意敢啓傳曰知道
정조 16년
傳于李家煥曰右承旨入侍
정조 16년
徐邁修啓曰校理成德雨牌不進罷職傳旨今方捧入修撰韓光植陳疏留院玉堂上下番俱空已至多日事甚未安未差之代政官牌招開政差出待下批仍卽牌招以爲推移入直之地何如傳曰允
정조 16년
徐邁修啓曰吏曹判書李文源參判閔鍾顯牌不進推考傳旨今方捧入而開政命下之後如是違牌不卽擧行事甚未安竝更卽牌招何如傳曰允吏判聞有實病勿爲牌招
정조 16년
有政吏批判書李文源牌不進參判閔鍾顯進參議未差右承旨李家煥進啓曰判書李文源牌不進參議未差小臣獨政未安何以爲之敢稟傳曰仍爲之以李尙度爲應敎金羲淳爲校理李遇濟沈興永爲副校理李趾永爲修撰朴奎淳尹光普爲副修撰朴濟家爲扶餘縣監
정조 16년
兵批判書李秉模參判李集斗參議李師濂病參知朴長卨入直進右副承旨金孝建進啓曰兵批無緊窠吏批無送西之人無政事之意敢啓傳曰知道
정조 16년
徐邁修啓曰副校理沈興永時在京畿利川地修撰李趾永時在忠淸道忠州地副修撰尹光普時在忠淸道尼城地經筵入番事緊斯速乘馹上來事下諭何如傳曰允
정조 16년
徐邁修啓曰應敎李尙度校理金羲淳副校理李遇濟副修撰朴奎淳牌不進罷職傳旨今方捧入副校理沈興永修撰李趾永副修撰尹光普在外修撰韓光植陳疏留院玉堂上下番俱空已至多日事甚未安未差之代政官牌招開政差出待下批仍卽牌招以爲推移入直之地何如傳曰違牌玉堂只推更爲牌招
정조 16년
李家換以都摠府言啓曰今日入直內三廳武兼禁軍及軍兵等當爲中日習射而停朝市相値不得爲之之意敢啓傳曰知道
정조 16년
李家煥以兵曹言啓曰今八月十七曰武臣堂上朔試射日次而國忌齋戒相値不得爲之之意敢啓傳曰知道
정조 16년
李家煥以兵曹言啓曰今番專經武臣殿講時不通宣傳官尹相重李煥益田遇聖鄭維儉柳相斗柳相默訓鍊院判官朴思弼主簿張夢說武臣兼宣傳官李宜秀備邊司郞廳李性林閔喆訓鍊都監哨官南建中禁衛營哨官鄭宅信御營廳哨官鄭魯誠摠戎廳哨官黃相轅能誦間各於本司入直矣依下敎今日使之替直之意敢啓傳曰知道
정조 16년
都承旨徐邁修坐左承旨林濟遠坐右承旨李家煥坐左副承旨金孝建坐右副承旨李冕膺坐直同副承旨趙錫穆坐直注書徐有聞病李海淸病假注書洪樂游仕申龜朝仕直事變假注書安廷善仕
정조 16년
徐邁修啓曰來二十一日朝參日次而國忌齋戒相値頉稟之意敢啓傳曰知道
정조 16년
徐邁修啓曰來二十一日輪對日次而國忌齋戒相値頉稟之意敢啓傳曰知道
정조 16년
徐邁修啓曰左副承旨徐榮輔今日不爲仕進卽爲牌招何如傳曰許遞前望單子入之
정조 16년
李家煥啓曰假注書洪樂游姑令仍察何如傳曰允
정조 16년
金孝建啓曰京畿監司徐鼎修依下敎來待矣傳曰入侍
정조 16년
備邊司以丁範祖爲開城留守
정조 16년
兵曹口傳政事副司直徐榮輔單付
정조 16년
徐邁修啓曰應敎李尙度校理金羲淳副校理李遇濟副修撰朴奎淳再牌不進罷職傳旨今方捧入副校理沈興永修撰李祉永副修撰尹光普俱在外修撰韓光植陳疏留院玉堂上下番俱空已至多日事甚未安未差之代政官牌招開政差出待下批仍卽牌招以爲推移入直之地何如傳曰違牌玉堂只推更爲牌招可也
정조 16년
徐邁修啓曰卒領府事李福源成服日遣承旨致弔事命下矣何承旨進去乎敢稟傳曰同副承旨進去
정조 16년
以慶尙監司鄭大容狀啓密陽府李千世等拯活人命論賞一款令該曹稟處事傳于林濟遠曰拯活人命至於此多其在激勸之道豈可循例回啓李千世黃連正禹洪濟等依例加資今日內口傳下批成送有旨
정조 16년
李家煥以御營廳言啓曰東郊往十里居良人表興得金命金等獵雉於峨嵯山下逢着中虎一頭捉納故依例封進而先殺手表興得木三疋布二疋再殺手金命金木二疋布二疋施賞之意敢啓傳曰知道
정조 16년
安東府使申大升疏曰伏以自天之佑百祿滋至流虹之慶三甲已周尺衣漸長供殿宮含飴之懽曆服無疆奠邦家措磐之業帀域臣民曷任蹈忭仍伏念臣待罪下邑已過一年矣才疏識短無一善狀每有素餐之愧恐孤分憂之責居常悚恧如無所措而目下邑事有萬分切悶者不避僭猥敢此附陳焉本府素稱嶠南之都會而比年以來屢被水災田塍變革且經疫癘閭里彫殘比如大屋子年久傾歪莫可收拾而論其弊首軍丁是已蓋其民戶之當盛日減月縮非復舊日安東而通計一邑之版籍士族班戶十居七八公私雜頉又居其半而各樣軍額摠爲一萬三百三十五名之多以若民數塡此軍丁每患不足誠一痼弊臣於昨年辭陛時以寺奴婢査正事親承聖敎赴任之後首先査括幸得釐正至今安民北望攢手頌祝德意而外此軍籍多是虛額老故逃散兼役疊徵極其紛然代頉之際艱辛充數殆同龜背之括毛而此際接見營關則以榮川邑軍額分定事有所劃送而合一千九十名內納布軍則各邑分定爲七百七十名安東分定爲一百十七名馬軍則各邑爲十六名安東爲二十四名束伍軍則各邑爲五十四名安東爲一百九名摠而計之安東所移來者爲二百五十名矣當初朝家爲榮民除弊實是曠絶之澤在外邑對揚之道孰敢不竭蹶奉行而第伏念本邑民情藉是一二名之移來者無於前而創於今則驛騷流離之患其勢必至況爲近三百之添括乎又況本邑軍額之難充如前所陳乎且値今年水患風災之慘挽近所無一境民人遑遑有散四之慮而仰恃朝家懷保之恩僅姑安接而忽以他邑移來之軍丁猝然充括則民心之渙散可立以待以朝家一視之恩若洞燭此狀則不待臣言之畢而想有所矜惻垂恤而況朝家視安東與他邑自別前後蠲恤之澤殆偏一邑今若爲祛一榮川之弊而又生安東無窮之弊則其得失輕重果何如也臣猥以無似出守玆邑目見爲弊之至此而若徒懷嚴畏不一仰陳則此負聖恩也瘝厥職也玆敢冒昧陳聞伏乞聖明俯垂鑑諒亟降裁處之命焉臣無任云云答曰省疏具悉安東雖廣添之以近三百軍丁其所難便誠如疏辭然爲榮川之弊有此裒益今不可銷刻令廟堂卽爲從長稟處
정조 16년
答玉堂箚曰省箚具悉李晴事設或借述設或借家似無關於本事至於疏與言之參涉酬酢箚中亦無可執之證案則有難以常時之親知遽歸之同浴雖欲一番査處以辨其䵝䵢當者不問則不當先問於渠不允
정조 16년
壬子八月十七日辰時上御誠正閣都承旨入侍時都承旨徐邁修假注書申龜朝記事官洪樂游林景鎭以次進伏上命邁修書傳敎曰新除授承旨待下批牌招察任玉堂箚子入之事出榻敎左承旨入侍出榻敎上命邁修書堂箚批答訖敎曰李晴之借家借述云者事涉䵝䵢而曾見抄啓時晴之在家製進者稍勝於親試時至於親試時雖不成說亦能成篇若其疏章則不知其何如大抵與星漢相親故有此等言矣濟遠曰若一番査問則自可知之矣上曰星漢尙不問之況李晴乎邁修曰星漢尙不得一覈者是豈成說乎濟遠曰臣曾以星漢事有所陳達而未蒙允兪尙不勝憤惋抑鬱之忱逆如星漢而尙不得一番鞫問故如李晴之爲枝葉者亦無忌憚矣上曰下款事姑置之上款事此何等至重至大之事則揆以常情寧有自服之理乎從若抵賴則無如之何矣與其自斃於獄中曷若偃處於城闉大抵朝廷事寧不慨然上款事直驅之於魯禧之次擧一世急急聲討今忽玩愒者寧有如許道理此非謂更事紛紜之意而事體則不當如是矣邁修曰此是群下不誠之罪而揆以國綱萬萬寒心矣上曰星漢爲人誠甚怪駭曾於黃海都事書啓已知其言言不成說事事不近理其人事自來如此且其間朝廷不用故發此等言矣向批中近來無此作爲敎者未及商量而不善爲批矣至於師文事尤不成說大司諫是何等職也旣發之後則發啓請對似無不可而不此之爲囚之亦不以其道則豈可捨其子而先問其父乎至用一時權宜之道而今不知在於何處矣邁修曰大諫引嫌之中陳疏者事面尤別以師文螻蟻之賤謂之詬天罵日則豈可置之不問乎終若不問則刑政乖矣問之而若無詬罵之言則白脫猶或可也而豈可初不問之乎濟遠曰私書中春苑東三字是豈爲今日臣子所敢萌於心而筆諸書者乎上曰上款事連生風波此猶屬細事矣上曰禧魯餘黨尙在云則不成說矣不允左相之箚者實出於生道殺人之意也某年義理若欲闡明則豈因一柳星漢而發端乎撐天地亘萬古之大義理不能闡明則將至於國不得爲國人不得爲人豈不欲以師翰己治之律施之於今日而今日異於前日故不得不如是矣大抵向國之誠豈異於大小朝而今以大義理畢竟出於公憤私憾則非但爲渠輩羞恥而已星漢事出而於李秉鼎事善成九宗事出而於前前右相事善成若欲攻前前右相則豈可以此攻之乎秉鼎之言雖未的知而疏廳之酒肉淋灕云者是可忍也孰不可忍也罔極冤痛之事何可爲渠輩飮樂之資乎魯禧是何等窮天地亘萬古之凶逆乎今若出於乘機逞憾而當入而不入不當入而入則實無可言者萬萬駭痛然而朝廷之上無一人言者私室之中無一人慨憤者公議士論已無餘地矣濟遠曰疏儒所爲誠極切痛而今則皆曰不知云尤極駭惋矣上曰皆曰不知則魍魎爲之乎當初設禁善否姑無論因星漢可言之會若出於斷斷腔血則何所不可而敢出逞憾之意乎至於再疏則又未知至於何境矣邁修曰再疏則無人不入云矣上曰初疏當入不入爲敎者非眞曰當入之人獨漏之謂也至於李昌壽於伊時備悉世間事有此樹立業欲褒嘉而以秉鼎之故尙未果焉今番事出而於秉鼎可謂善成然無論某事若出腔血則不計生死一直做去可也而事不成之後皆曰不知云者非但朝廷之羞抑亦往牒之所未見紆靑拖紫行呼唱於道路者豈非可恥乎我國以義理爲主而君君臣臣之義到此盡矣予不忍多言矣予於左相進用而委任者非予之意都承旨亦嘗知之當初左相見斥時多有爲左相稱冤者前前右相亦豈不云云乎旣相之後則群起交攻是豈成說乎邁修曰近來俗習漸下少不如意則歸之於逆旣加之逆則不知虛實四面攻之逆之一字人臣之極惡大罪欲免護逆之名故不得不隨衆共討矣濟遠曰左相之見斥自時偉始矣上曰非時偉始已自國榮而徐判府亦繼而攻斥矣大抵加之一字則全不識裏面而玉堂論之三司繼之故致此狼狽矣上曰先朝洪宇遠事何如濟遠曰甲午疏臣嘗見之矣上曰林徵夏事何如邁修曰用一治一亂之言矣濟遠曰其疏猶涉如何況如星漢之旣露眞贓者乎上曰以此較之星漢所犯重矣上曰趙德麟事何如濟遠曰臣則未見其疏矣上曰疏本在政院何不見之乎邁修曰見其疏則心骨俱寒矣上曰其疏雖曰如何其時疏亦多有甚於德麟者何獨於德麟疏而如此乎近來嶺南運數大通向日三策予不欲參涉一任主文而嶺儒自爲及第至於金翰東通東璧運數豈不通乎濟遠曰趙德麟通東璧今又有金翰東矣上曰嶺南人亦有通吏議者乎濟遠曰曾在先朝權相一以兩司通吏議副學矣命退承史以次退出
정조 16년
壬子八月十七日巳時上御重熙重左副承旨入侍時左副承旨金孝建假注書洪樂游記注官承膺祚記事官林景鎭檢校直提學徐有防京畿監司徐鼎修檢校待敎金祖淳以次進伏訖上敎鼎修曰秋獲方至何境耶鼎修曰早稻幾爲收獲中晩稍姑未刈取而滌場似在來旬間矣上曰日昨之雨果無爲害之慮否鼎修曰二日霏微少不爲害而日氣如是和煖霜信漸退民事誠萬幸矣上曰畿農大體何如鼎修曰農家年事專靠晩稻以今所見姑未判豐歉而日氣連好則登熟可期矣上曰行幸日字之姑未命下者人馬往來之際或恐傷稼而然矣欲待滌場後爲之卿之省部從近離發可也命書傳敎曰畿伯入侍已下敎行幸當待滌場道臣出部從近爲之事令廟堂分付鼎修曰東六陵及元陵造泡寺重建之役依備局行會今方次第經紀而所入物力太半米備振威客舍又是溫幸時行宮也事體自別而年久頹毁不成貌樣該縣監方一新改建許多工役之自殘邑全當其勢誠末由矣臣取考本營謄錄則年前以豐德齊陵衍慶寺改建事因禮堂所奏特許空名帖且坡州高陽水原果川等邑又以行幸時行宮每當修改之時亦許空名帖前後已例擧皆如此今若得空名帖五百張則庶可以塗抹分排故敢此仰達矣上曰依爲之出擧條孝建曰安東府使以陳弊上疏到院矣上曰安東府使申大升上疏入之出榻敎命退諸臣以次退出
정조 16년
都承旨徐邁修坐左承旨林濟遠坐右承旨李家煥坐左副承旨金孝建坐直右副承旨李冕膺坐直同副承旨趙錫穆坐注書徐有聞病李海淸差祭假注書洪樂洊仕直申龜朝仕事變假注書安廷善仕
정조 16년
藥房提謂徐有隣副提調徐邁修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 16년
趙錫穆啓曰臣錫穆卒領府事李福源家弔祭事進去下直之意敢啓傳曰知道
정조 16년
傳于李冕膺曰左承旨右承旨右副承旨入侍
정조 16년
以江原監司尹師國狀啓寧越府觀風軒薍簾自今爲始分定於所産各邑事傳于徐邁修曰雖是微物分定列邑不無爲弊之端且事體稍異於丁閣常時則遮以草芚事分付地方官事回諭
정조 16년
以全羅監司鄭民始狀啓黑山島爲奴罪人柳德龍乘夜逃躱地方官全州判官趙翼鉉爲先罷黜其罪狀令攸司稟處事傳于李冕膺曰罪犯所關何如則任其逃躱寧有如許紀綱乎依刑曹草記批旨擧行事回諭
정조 16년
李家煥以禁衛營言啓曰本營分授昭義門北邊體城頹圮二處內一處三間許先已畢築把守軍兵依例撤罷之意敢啓傳曰知道
정조 16년
金孝建以刑曹言啓曰卽接全羅監司鄭民始移文則以爲羅州牧黑山島爲奴罪人柳德龍自全州府定將吏押送于前路金溝縣矣到三川店幕乘夜逃躱其所譏捕之道靡不庸極而不無踰境遠走之慮自本曹亦爲譏捕云矣特命島配事體至重傳敎申飭尤爲截嚴又況德龍罪犯關係莫重而前月因捕廳關自臣曹發配者則沿路守令不能嚴束護送以致中路逃躱之患者揆以紀綱萬萬驚駭當該地方官罪狀令該府拿問重勘不飭之道臣從重推考仍令該道各別譏詗期於不日內捕捉而以此分付京外亦爲刻期跟捕之地何如傳曰允紀綱之外大關後弊況所犯何如又況特敎發配乎守令拿勘徒有迎送之弊爲先定限使之限內捉納萬一愆限地方官加等重勘營將亦爲拿問嚴處而過限則仍卽狀聞事分付道臣此而若湖西逃囚之屢次愆限道伯亦豈辭其責乎一體嚴飭可也
정조 16년
應敎李尙度疏曰伏以臣卽伏見堂箚批旨下者切有區區意見敢此附陳焉噫星漢逆節已著於凶疏投呈之日及夫師文凶言出後其陰惡情狀益彰露無餘而疏啓已成古紙兪音至今未降與情之抑鬱久而益甚則凡其血黨死友之有跡可問者尤宜劃卽鉤覈而李晴者妖邪之性氣類相聚平日腸肚之糾結言議之綢繆卽一世之所共知也今我殿下雖以其凶疏參涉凶言酬酢無可執之證案爲敎而國言喧騰人皆指目則雖其蹤跡陰祕未發於不覈之前而一若嚴鞫則決知其端緖之可尋而情節之畢露矣堂疏一出臺啓交發公議所激有如是者此不明覈而嚴懲則其何以洩輿憤而靖人心哉伏願殿下亟允三司之請前校理李晴竝與星漢師文一體嚴鞫得情各施典刑焉省疏具悉不允爾其勿辭從速察職
정조 16년
壬子八月十八日卯時上御誠正閣左承旨右副承旨入侍時左承旨林濟遠右副承旨李冕膺假注書申龜朝記注官金良倜記事官林景鎭提調徐有隣副提調徐邁修待敎金祖淳醫官金光國李敬德李敬培李惟鑑李周憲吳仁豐追入進伏上曰注書出去李尙度上疏持入可也賤臣承命出持入上曰兼春秋出去藥房問安以知道下之提調副提調入侍之意傳之可也良倜承命出與之偕入進伏有隣等曰聖體若何上曰一樣矣有隣等曰王大妃殿氣候何如上曰一樣矣有隣等曰惠慶宮氣候何如上曰一樣矣有隣等曰醫官今方待令使之入診何如上曰置之可也上命濟遠書李尙度疏批訖上曰左承旨於朴箎家事誠積善矣本家果無難處之事乎濟遠曰本家以養子爲定而曾在先朝文正公臣趙光祖亦有此例矣上曰朴箎家以奉祀孫爲定之意知委禮曹可也濟遠曰故忠臣高敬命三父子皆用此例矣上曰壯矣此則以金判府事奏達而得成矣上曰予之文體通三色參用不欲爲對偶而不時或出對偶蓋自唐太宗貞觀政要專尙對偶文起八代之衰故也對偶是短文者所粧撰故予欲矯弊而甚非容易矣上命濟遠書陳都督鄧副摠親撰祭文敎曰注書出去南海縣所在陳都督書院謄錄冊持入而汝須考閱以納可也賤臣承命出詳考書院謄錄冊而入奏曰南海縣只有忠武公書院而於古今島關王廟同配陳都督李舜臣以此推之南海縣忠武公書院似當配陳都督而無可據文蹟矣上曰此似然矣家煥曰臣之所撰邑誌中南海縣壇廟卷參考則好矣上曰注書出去持入可也賤臣承命出分付校書館持入南海卷而亦以無見錄可據者入奏上曰承旨出去博考陳都督書院懸錄者以奏可也上命藥房提調先退禦製祭文盡書後奉安於紅函而擎出命退承史以次退出
정조 16년
壬子八月十八日午時上御重熙堂右承旨入侍時右承旨李家煥假注書洪樂游記注官金良倜記事官林景鎭以次進伏訖命讀公事書判付訖上曰應敎李尙度上疏入之出榻敎命退承史以次退出
정조 16년
都承旨徐邁修坐左承旨林濟遠坐直右承旨李家煥坐左副承旨金孝建坐右副承旨李冕膺坐直同副承旨未差注書徐有聞病李海淸差祭假注書洪樂游仕申龜朝仕直事變假注書安廷善仕
정조 16년
徐邁修啓曰同副承旨趙錫穆今日不爲仕進卽爲牌招何如傳曰許遞
정조 16년
徐邁修啓曰卽者校理金羲淳謂有情勢陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰允
정조 16년
傳于李冕膺曰都承旨左承旨右承旨右副承旨入侍
정조 16년
傳于林濟遠曰以今嶺南民事之關心雖常賦欲有闊狹況此微物貢獻乎藥院卜定皮荻栗今年則勿封事下諭嶺南伯勿出朝報
정조 16년
吏曹口傳政事以金履翼爲安東府使吳泰詹爲抱川縣監
정조 16년
備忌記金履翼下直長弓一張長箭一部片箭一部筒兒一箇賜給
정조 16년
以咸鏡監司金憙狀啓永興本宮築筒傷缺處補築物力依今春例取用令廟堂稟旨分付事傳于李冕膺曰依狀請施行事回諭
정조 16년
以黃海監司李敬一狀啓海州牧定配罪人李柱國到配事傳于金孝建曰申飭地方官或有添劇之事卽使報來狀聞事回諭
정조 16년
以忠淸監司李亨元啓本罪人金順福平澤縣到配事傳于林濟遠曰旣使提擧治罪則編配過矣分揀放送事分付
정조 16년
林濟遠以吏曹言啓曰鏡城私賑人同知陳益載待上來草記事命下矣陳益載自鄕上來之意敢啓傳曰兩銓中卽爲收用
정조 16년
李家煥以兵曹言啓曰卽接慶熙宮衛將林華喆牒報則元武門外中松一株小松一株因風折落云令該所依例斫去之意敢啓傳曰知道
정조 16년
李家煥以禁衛營言啓曰本營分授昭義門北邊體城頹圮一處四間許今已畢築把守軍兵依例撤罷之意敢啓傳曰知道
정조 16년
徐邁修以內醫院都提調提調意啓曰年例燕貿唐藥材依昨年磨鍊別單書入之意敢啓傳曰知道
정조 16년
林濟遠以賑恤廳言啓曰西部聚賢洞契任掌尹三得今月十八日本洞路傍得數三朔遺棄女兒同里居良女金召史欲爲收養貧不自食願爲受料告于本部自該府同日牒呈故依節目給料使之乳養之意敢啓傳曰知道
정조 16년
兵曹啓目粘楊根前郡守宋啓來五月拯活之事不卽報營以致狀聞之許久稽滯云誠極可駭令該府拿問處之何如判付啓爲先從重推考爲良如敎
정조 16년
修撰韓光植疏曰伏以世道日下而人心漸溺亂逆未鋤而凶徒寔繁至有如李晴者而極矣噫嘻渠本寒微之蹤濟以傾邪之性終始拂拭全出恩造而一味辜負前後揚歷罔非踰分而不思報效若柳星漢之窮凶絶悖譸張凶言者固非一朝一夕之故渠乃結爲死黨視若畏友給衣食而爲之相資空家舍而使之入處應製之作多出其手章奏之文專須其頤則平日言議之無不參涉晝宵之與同綢繆者其跡雖掩萬口喧傳而師文家酬酢之人客分明是此輩之來往星漢疏誣逼之旨意決知其此輩之干連也且渠之向來一疏旣甚悖妄外售倖直之譽而內懷謗訕之意遣辭之閃忽設心之陰狡固疑有慫慂者存今因箚着於星漢事而其平日情跡始綻露無餘則渠疏之爲星漢凶疏之嚆矢灼然可知矣況是李鳳彬之子也其父則附麗於安衡輩凶論久爲士類之所擯斥其子則糾結於星漢等凶黨竟被公議之摘發其同條共貫父子之世濟其惡連腸結肚心跡之如印一板卽堂疏之先發而情狀莫逃臺啓之迭請而公憤可見伏乞聖明廓揮乾斷亟允臺請以杜亂萌以洩輿憤焉至如李柱國事亦甚駭憤渠之前後負犯何如關係何如而或薄勘而卽宥或乍島而旋陸處分或近於銷刻律名終涉於太寬惟願殿下俯循諸臣之請加施島棘之典以爲辜恩負國者之戒焉且伏聞日前館中諸僚聯進短箚而尙未蒙一字之批云雖緣適値齋日未及入啓之致而堂箚之批不爲經宿體重有在亦願卽賜批旨以光聖德焉仍伏念臣荐遭重制營窆下鄕間叨臺銜馹召有命旋蒙恩遞歸伏私次悲悴成疾症形危苦㱡㱡欲盡而玉署除命忽下於此際召牌踵臨顧此病情末由蠢動不得已冒犯違傲蹙伏牀笫只俟嚴譴聖度天大曲加含貸罰止問備荐辱牌旨臣誠感惶不知所以容措也玆敢冒入文字略控危懇伏願天地父母俯垂矜憐特許鐫免俾安賤分仍治臣瀆擾之罪以肅朝綱焉臣無任云云省疏具悉不允堂箚賜批之請先見要語已從所請爾其勿辭察職
정조 16년
副修撰朴奎淳疏曰伏以簸者絶粃取精不以前而爲貴縫者割弊補缺不以舊而爲美今臣亦前之粃舊之弊耳銓官奈何以已試無用之類必欲苟充於經幄之列以妨新進之路哉此其意不過曰近來玉署卽一閑漫窠耳雖信口呼名亦足以守空館又安事其人之可否哉此大有不然者實雖不副名或取重論思顧問之責患無其人顧何嘗其職之輕易若是哉且臣於望日冒雨往來之後痞動作泄頃刻之間忍住不得叫苦宛轉訖無起色以此病狀不可以汚穢淸禁明矣伏乞亟命鐫削臣所帶職名仍治臣屢煩違傲之罪焉際伏聞嶺南儒士通文到京臣就問其詳則向來嶺儒陳疏時內下批旨正書一本特命儒士持往安東傳爲寶藏故今於秋菜之時一道齊會奉批旨正書本安于安東校中則所謂安寵者率一鄕之雜類若干人咆喝曰先王朝下敎尙不得奉安何可以當宁傳敎獨爲奉安乎儒生曰先朝通淸下敎不過汝等謄出於朝紙者初無寶藏之敎此乃御前親授丁寧垂敎者則今此作梗豈非大不敢處乎寵輩益肆吼怒曰汝爲此擧大是先朝逆賊遂蹴破奉安欌捽曳儒生頭髮僇焉備至如許變怪曾所未聞寵輩懷怒於嶺疏中義理二字反加以逆賊之目其爲悖理蔑法固不足道矣爲官長者固當嚴斥痛治之不暇而時府使申大升閉門牢拒不許奔告自外禁抑至於驅逐云臣未知安寵輩氣勢之可怕如此其極而申大升之怯懦巽軟又如此其甚耶身則畏縮外加威戢右袒於背義理之類嗟乎人心之汨喪乃如此矣臣謂安東府使申大升亟施削黜之典安寵則令道臣嚴査其黨與各施刑配之律斷不可已也臣無任云云省疏具悉所陳事蹴破奉安之欌使不得依朝令藏置筵敎批旨口傳下敎等文字者所謂安寵之所爲可謂亂民然遠方之事亦難盡信付之道伯嚴査分首從嚴勘以本事惹鬧雖一句語一張文若有容喙泚筆之擧則其爲犯禁一也直令該倅斷以當律申大升事身爲邑倅不卽痛治頑民致有堂疏之論列揆以紀綱萬萬駭然報營尙不可況袖手而自至登聞乎其在杜後弊之道如許邑宰不可不嚴勘黜則過矣削職爾其勿辭察職而近來館官之職務不如古者雖因事勢之不得不然爾乃自處以閒局漫任辭疏作此設辭不嫌其屑越者殊甚未安爾則推考
정조 16년
獻納李羽晉疏曰伏以臣姿性則庸愚蔑劣身名則僇辱狼藉名塗一步跡以鐵限心如死灰惟以憑依舜日之末光歌詠堯封之至祝爲沒齒窮廬之計而造化之陶甄若偏於一物旣拔坑坎之蹤屢軫簪履之記縣紱遞還歲纔一周三司華誥遽至十數通之多臣每奉恩命感極涕零而廉防至重株守難化庚牌臨門輒以違傲爲常事甘犯刑憲殆如飮食瞻望脩門此何人斯玆不得不罄盡衷懇仰瀆崇嚴伏乞天地父母亟降鐫削之命重勘逋慢之罪仍令選部勿復擧擬於政注以肅朝綱以靖私義不勝大願臣之出入臺端已多年所不幸値亂逆接踵虞憂溢目之時所以藉手事殿下者卽懲討一事而辭不能感誠未有格拊躬自訟以迄于今舊逆終未鋤除新孽又復層生馴致常綱墜地凶變滔天而顧臣所叨尙在得言之地旣不能碎首瀝血以效回天之力又不能隨行逐隊少伸叫闔之誠有臣如此生不如死第彼星九之逆節固非一朝夕之所醞釀若爾輩之所綢繆一問星賊則梟獍之窩窟可以立綻狐鼠之徒黨可以盡鋤而兪音久靳乾斷尙稽神人之憤鬱已無可言而以近日堂疏臺啓中論列者觀之李晴之糾結妖豎爛熳凶疏之迹已如泥獸之鬪矣渠以鄕曲蒙騃之徒猥蒙拔擢之恩遽踐淸顯之塗苟有一分人性則惟當矢死圖報而乃反面陰背陽表東裏西至與星賊腸肚互連聲氣相應打成一而二二而一者非直衣食資給居停主人而已年來章疏無不倩述或試閃弄之手或售矯誣之習指意妖譎語勢狼狠實令人難測而到今觀之星賊之前日則使晴先嘗今日則自吐眞贓首尾唱喁一串貫來者昭不可掩國言所喧傳中凡晴章疏皆出星手之說的然無疑卽此一款寔爲證案律之黨與之先治參以情節之鉤覈如許黨逆之類不可一日容貸臣謂李晴亟命設鞫嚴問快施當律斷不可已也抑臣有區區淺見敢此附陳惟聖明之垂察焉恭惟我殿下以虞舜見羹之慕篤周王蠲饎之誠凡於廟寢之祀享夙宵洞洞以及齋明之儀膳羞之節靡不致敬盡誠而第以陵寢節享言之膳品之最盛者莫先於油蜜果而太常熟手額數不敷巧拙不齊每當節辰之分排未免拙手之苟充以致造煎之際或有善不善之殊揆以事體豈不至爲未安乎臣竊伏惟念香醞造脯皆自太常預爲備待至於油蜜果之先期措備尤合於敬謹之道臣謂五節日陵享時令太常另擇善手熟手各陵寢所用油蜜果先期四五日預爲造成而提擧及判官眼同看檢務盡精潔仍使典祀官臨時陪進恐合事宜臣情踪窮蹙固不敢自處臺閣祀典重大尤不敢妄有言議而纔從奉禮之列獲叨納言之除愚忱耿耿不容泯默輒效野人芹曝之獻伏願殿下下詢大臣禮堂而裁處焉臣無任云云省疏具悉不允陵享油蜜果事言旣如此第令依所請稟處爾其勿辭察職
정조 16년
掌令李泰賢持平柳頤玄副校理李遇濟正言李明淵副修撰朴奎淳啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之所嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接跡而起藉爲淵藪宗社之憂容有其極其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺懍然今於千萬夢想之外擅離黜置之所恣到近京之地人心驚懼莫不戰掉嗚呼臣等之與此賊尙戴一天致有此窮凶絶妖之擧者莫非臣等之罪而亦不料其去益無忌憚至此之極也若不於此時亟施王章永絶禍根則其可曰國有臣子乎其不可一刻容貸也決矣請黜置罪人鄭致達妻亟令王府夬正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒黨掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊豈可曰國有三尺乎且況逆復正法之後半行刀削擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日稔惡旣如是狼藉則其子之傳法亦可以推知今此逆宇之東西跳踉千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積半行刀削姻附賊復陰助聲勢不軌之跡已綻懷貳之謀難掩賊復之輸款卽尙喆之結案揆以邦憲焉逭天討而顯戮未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典十一行刀削